Tim Berners-Lee

Sir Timothy John "Tim" Berners-Lee, nassù a j'8 ëd giugn dël 1955 a Londra, a l'é l'inventor dël World Wide Web, ch'a l'é ël sistem ch'a distribuiss le pagine web dzor la Ragnà. A l'é decorà da l'Ordin al Mérit, da l'Ordin dl'Imperi Britànich, da la Royal Society, da la Royal Academy of Engineering e da la Royal Society of Arts.

A l'ha creà l'HTML, un lengagi dont a son scrivùe le pagine dla ragnà. La prima pagina dla ragnà a l'é stàita disponibla ai 6 d'aost dël 1991.

Berners-Lee adess a dirigg ël World Wide Web Consortium. A l'é n'organisassion ch'a varda oltre la Ragnà. A l'é l'autor dël lìber Weaving the Web, diretor ëd The Web Science Research Initiative (WSRI), e mèmber dla diression dël MIT Center for Collective Intelligence. Ant l'avril dël 2009, a l'é stàit nominà mèmber dl'Academia Nassional dle Siense djë Stat Unì, basà an Washington.
Dël 1999, ël Time Magazine a l'ha nominà Berners-Lee un dle 100 pi amportante përson-e dël sécol ch'a fà XX.

 J'inissi 
Tim Berners-Lee a l'é fij ëd Conway Berners-Lee e Mary Lee Woods. Prima a l'ha studià a la scòla primaria Sheen Mount; peui a l'é andàit a la Emanuel School an Londra, dal 1969 al 1973. D'apress a l'ha studià al The Queen's College, Oxford, dal 1973 al 1976, anté a l'ha laureasse an Fìsica.

Berners-Lee, Tim